九龍巴士1A線

九龍巴士1A線係香港一條九龍市區巴士路線，由九龍巴士（一九三三）有限公司營運，來往中秀茂坪同尖沙咀碼頭，途經觀塘市中心、九龍灣、新蒲崗、九龍城、九龍塘、旺角同油麻地，全程收費係$7.9。1A線被公認為九巴流水線王，由1968年開辦至今客量一直處於高水平，亦都係目前九巴對外宣傳嘅代表路線，派車同運作模式更屢創本地同全球巴士業界嘅先河，亦都係香港實施空調同非空調混合服務時間最長嘅巴士路線，長達21年3個月。
另外，1A呢個編號係第二次使用，第一代1A線由1962年12月24號起投入服務，來往旺角至九龍城，係1號線嘅半直通路線，1964年12月1號延長至橫頭磡，因為六七暴動而停駛，之後無重投服務，後尾先再重用。

歷史
1968年6月4號，1A線投入服務，來往觀塘（裕民坊）及尖沙咀天星碼頭，同時取代來往旺角及秀茂坪嘅第一代2B線，當時裕民坊總站設喺裕民坊東行線路邊；1A線投入服務時亦設有輔助路線11A，喺每日朝早繁忙時間來往旺角及牛頭角，並喺每日中午至傍晚來往旺角及觀塘，但11A線淨係營辦咗一年幾，就喺1969年7月20號取消服務。1A線投入服務初期全程收費四毫，並設有多項雙向分段收費；在1970年7月1號，取消所有分段收費，同時全程收費下調至兩毫。在1971年9月15號，觀塘嗰邊總站延長至中秀茂坪，收費再由兩毫加返去四毫。
1991年2月10號起，1A增派冷氣巴，係九巴第四條由普通巴士改為普通冷氣混合嘅非機場巴士路線，而且冷氣巴有獨立行車時間表，當時冷氣巴班次嘅車費係$4.50。直至2012年5月7號，呢條線按《2011－2012年度巴士路線發展計劃》入面嘅建議提升為全空調服務。
千禧年嘅時候，九巴喺三架行呢條線嘅巴士上面運用全球衛星定位系統（GPS）測試到站時間預報系統，雖然香港高樓大廈林立，影響衛星信號傳送效果，但係九巴喺2001年聲稱搵到最新技術解決有關問題，仲話同年年底會喺部分巴士線應用呢個系統。喺2002年，九巴繼續喺行呢條線嘅30架巴士測試GPS，協助巴士公司確定旗下巴士實時位置，以便早日透過創新科技為中途各站嘅乘客提供下一班巴士預計到站時間。直至2015年6月27號，此條線正式增設到站時間預報。
2018年2月12號起，1A線增設與9號線嘅八達通轉乘優惠，配合返9號線同日起唔再服務尖沙咀碼頭。
2019年3月1號起，因應太子道東近景泰苑進行道路工程，往中秀茂坪方向「景泰街」站再臨時遷至近彩虹邨嘅「采頤花園」站。直至2021年7月1日，往中秀茂坪方向「采頤花園」站移至四美街與太子道東交界嘅原位。
九巴喺2021年3月向區議會呈交諮詢文件，建議開辦清晨由油塘單向開往美孚嘅N214線；而為配合N214線開辦，1A線由中秀茂坪開出嘅頭班車擬提早至05:15。但係運輸署向觀塘區議會提交嘅文件入面，表示1A線嘅班次會由當時嘅5至10分鐘一班調整至5至15分鐘一班，被區議員非議為變相減班，而九巴則回應指只係原有頭班車05:30前增加05:15一班車。最終在同年7月12號，1A線提早中秀茂坪開出頭班車時間至05:15，當時並未有調整其他時段嘅班次。但係喺同年12月13日起，九巴調整咗1A線嘅行車時間表，當中最頻密嘅時段班次被減至7分鐘一班，星期六晚間亦出現15分鐘時段嘅班次。

服務時間及班次
1A線於每日全日提供來回方向服務。以下服務時間及班次資訊以最近一次更新時為准。

收費
1A線全程收費$7.9，並設有12歲以下小童及65歲或以上長者半價優惠，當中60歲－64歲香港居民、65歲或以上長者同合資格殘疾人士如以指定八達通繳付此線嘅車資，均可享有長者及合資格殘疾人士公共交通票價優惠計劃提供嘅$2票價優惠。乘客登車時需以現金或八達通卡繳付車資，不設找贖；而每位成人乘客可免費帶同最多兩名四歲以下而且不佔座位嘅兒童搭車。此外，乘客亦可透過多元化電子支付系統（e度嘟）繳付車資，乘客用呢個付款方式唔可以享有同非九巴／龍運路線嘅轉乘優惠，亦不能享有「公共交通費用補貼計劃」及「長者及合資格殘疾人士乘車優惠計劃」。
1A線沿途單向分段收費如下：

用車
四款唔同型號九龍巴士1A線巴士泊喺中秀茂坪巴士總站五部行1A線嘅Enviro500 MMC 12米（ATENU）喺中秀茂坪巴士總站等開車1A線喺2022年5月引入比亞迪B12A（英文：BYD B series） 12米（BEB）單層電動巴士
根據《2013－2014年度觀塘區巴士路線計劃》，1A線採用25架雙層空調巴士提供服務。由於1A線途經專營巴士低排放區，所以必須用達到歐盟五型或以上排放標準嘅車輛。
1991年引入空調巴士前，1A線主要採用AEC Regent五型（A，俗稱「大水牛」）同埋利蘭珍寶（D），1980至1986年間用過丹尼士喝采（N），1986年4月14日起加派丹尼士巨龍12米（3N）三軸雙層巴士行走，兩軸巴士亦開始淡出。
1A線喺1991年2月10號成為第4條加入雙層冷巴嘅非機場巴士路線，冷氣巴以利蘭奧林比安11米（AL）為主，輔以少量丹尼士巨龍11米（AD），包括當時隸屬九龍灣車廠嘅丹尼士巨龍樣辦車（AD1）。當中兩輛利蘭奧林比安用車（AL27和AL118）曾先後喺服役1A線期間意外焚毀，兩車修復時均採用同富豪奧林比安相同嘅設計。
1997年，幾架獲包裝為「易搭巴士」嘅丹尼士飛鏢（AA）低地台空調單層巴士獲分派至1A線，方便長者及傷殘人士乘搭。九巴更加喺年尾引入全球第一架三軸丹尼士三叉戟三型12米（ATR1）低地台雙層巴士，並將佢包裝為「新紀元巴士」作宣傳，ATR1更加入1A線行走，而部份其後出牌嘅同款巴士亦陸續加入此線。
隨着巴士冷氣化係大勢所趨，1A線在踏入千禧年後陸續加入更多空調雙層低地台巴士行走取代原有非空調巴士用車，包括Enviro500 12米（ATE、ATEU）及配置Wright Explorer車身嘅富豪超級奧林比安12米（AVW），非空調巴士直至2012年只係剩低一架丹尼士巨龍11米（S3N369）。由於比1A線更早加入空調巴士嘅巴士路線全部都早過呢條線改為全空調服務，1A線成為使用最長時間完成全冷氣化嘅巴士路線，最終1A線喺2012年5月7號達成全冷氣化。
全面冷氣化之後，1A線大部分用車係配置Wright車身同歐盟五型引擎嘅富豪B9TL 12米（AVBWU）。2014年11月，1A線引入配置歐盟六型引擎嘅Enviro500 MMC 12米混能巴士（ATH2），並且喺之後嘅日子喺呢條線測試。2015年底，配備歐盟五型引擎嘅純柴油版本Enviro500 MMC 12米（ATENU），KMB ADL Enviro  500 MMC Hybrid 亦加入呢條線服務
九巴喺2017年6月起再加多架富豪B9TL 12米（AVBWU）行呢條線，相關巴士車身改以「城市脈搏 Heartbeat of the City」紅色色彩為主調，配以銀色線條點綴，九巴標誌置於車身兩旁，而車廂配色同龍運巴士豪華版Enviro500 MMC相近，以商務啡色為主，並採用仿木地板，座椅色彩改用咖啡色配奶白色，關愛座就採用粉紅色配奶白色，取代沿用嘅粉紅色巴士仔家族圖案，車廂配備12個USB充電插座，全部設於車尾同輪椅位位置。
2022年5月21號起，1A線引入比亞迪B12A（英文：BYD B series） 12米（BEB）單層電動巴士，同年亦加入富豪B8L 12.8米（V6X）。

行車路線
1A線走線圖
1A線由中秀茂坪開嘅班次經秀明道、曉光街、協和街、同仁街、裕民坊、康寧道、觀塘道、太子道東、太子道西、彌敦道及梳士巴利道，由尖沙咀碼頭開嘅班次經梳士巴利道、彌敦道、亞皆老街、新填地街、旺角道、洗衣街、太子道西、通菜街、界限街、太子道西、太子道東、觀塘道、協和街、曉光街及秀明道，具體停站請參考資訊框。

客量
1A線覆蓋範圍非常廣闊，班次頻密，客量高企。然而由於車程長，真正搭呢條線往返尖沙咀同觀塘嘅乘客甚少，唔少外地來港旅客嘅自由行書籍更以此路線作為交通選擇推介。所以九巴喺2021年起安排12.8米巴士行呢條線，提高運載力。
另外，1A線途經站位眾多，經常有大批乘客上落，多年來都係扒手行竊嘅高危路線，成日都有呢條線嘅乘客喺車上面被偷去財物。2017年曾有乘客喺尖沙咀登車往九龍城途中被人偷咗600元。

宣傳
編號ATR1嘅丹尼士三叉戟三型係全港第一架超低地台雙層空調巴士，1997年9月投入使用嘅時候已經行1A線，呢架車2015年9月退役前嘅告別班次（日文：さよなら運転）亦都係1A線1A線車隊成為多個藝人粉絲團上掛祝賀藝人生日或宣傳派台作品嘅全車身廣告嘅媒介
近年九巴經常用1A線進行宣傳。為進一步改善空氣質素，九巴喺2013年獲政府資助購買3架配置歐盟六型引擎混合電能同柴油版嘅Enviro500 MMC 12米雙層低地台空調巴士（命名為「hBus」），頭2架喺2014年9月運抵香港，並且喺2014年11月11號安排第一架出牌嘅同款巴士喺尖沙咀碼頭舉行記者招待會同埋首航呢條線，係香港第一條採用歐盟六型引擎混合電能同柴油雙層空調巴士行走嘅路線。全球第一架三軸雙層低地台巴士丹尼士三叉戟三型（ATR1）喺2015年9月22號退役，九巴特別喺嗰架車服務嘅最後一日（9月21號）安排「香港首部超低地台雙層巴士光榮引退」活動，在當日17:45增設一個告別班次（日文：さよなら運転）行走1A線同埋傳媒專車由中秀茂坪開往尖沙咀碼頭接載乘客。2017年，九巴為咗向公眾宣傳「城市脈搏」新車，喺8月13號舉行「KMB 1A @ 紅巴體驗日」活動，當日全數「城市脈搏」塗裝巴士均獲安排行1A線，又喺當日12:00－18:00喺尖沙咀天星碼頭設置攤位，免費派發「紅巴」明信片、DIY紙巴士模型同模型優惠券，並向同「紅巴」合照嘅參加者提供免費曬相服務。2022年12月，九巴用卡通人物My Melody宣揚巴士乘車安全同禮儀，並安排印有九巴仔同My Melody嘅全車身廣告主題巴士行走1A線，以作宣傳。九巴喺2023年舉辦「Go Green, Anderson巴士車身設計比賽」，以觀塘區小學生為對象，以繪畫表達對安達臣道新發展區綠化建設及交通嘅期盼，並安排兩架印有冠軍作品嘅全車身廣告主題巴士（XL709和XL1386）喺同年4月2號行走此線；適逢呢年係九巴成立九十週年，九巴同紙牌遊戲UNO合作，推出「九巴九十周年 X UNO™」全車身廣告主題巴士，車身以UNO四色作為設計，並加入九巴仔同UNO卡牌嘅圖案，呢架主題巴士亦被安排行駛1A線以作宣傳。
2021年起，1A線車隊成為多個藝人粉絲團祝賀藝人生日或宣傳派台作品嘅全車身廣告媒介。2021年7月，一架Enviro500 MMC 12米（VK8296）調入1A線，並掛上祝賀香港男團MIRROR成員盧瀚霆7月7號26歲生日嘅全車身廣告，由粉絲集資刊登，時任油尖旺區議員陳嘉朗仲教啲擁躉用名為「ACROSS」嘅應用程式，追蹤呢架巴士嘅位置。之後，唔少擁躉都開始投放資源去應援巴士廣告，至今前後已經有幾個藝員宣傳廣告指定行呢條線。
另外，九巴近年亦都同其他商業公司同偶像後援會合作，喺1A搞限定免費乘車優惠日。2021年9月19號，九巴同香港虛擬銀行WeLab Bank合作搞免費乘車日，乘客可以喺嗰日無限次搭1A；2022年12月24號，九巴同UNIQLO合作搞免費乘車日，都係可以無限次搭1A。為慶祝ERROR成員郭嘉駿33歲生日，九巴同193Club（郭嘉駿歌迷會）合作，喺2023年1月14號搞免費乘車日，乘客可以無限次免費搭1A線嘅VF993呢架車；為慶祝女歌手炎明熹18歲生日，九巴又同炎明熹後援會合作；喺2023年4月9號搞免費乘車日，乘客可以無限次免費搭1A線嘅VB6984呢架車。